冯时行
再和
煌煌六世学，兀兀门亦专。
耕道宜有秋，而我适旱乾。
疏鬓日月迈，破衣霜雪单。
谁谓四海宽，已觉一饱难。
失计堕簿领，署判手为酸。
皇家挈天纲，昨下如纶言。
冷眼看匠手，雌黄英俊间。
华堂玉尘动，绣帘香鸭残。
为国得一人，可使天下字。
当时呼画师，我愧宁不然。
策勋径投笔，守志甘抱关。
渥洼万里心，束刍老厩闲。
岂无苜蓿盘，可以羞晨餐。
岂无芰荷衣，可以备祁寒。
天地日莽苍，逢辰谅多艰。
世既不吾与，不去良亦顽。
摇摇故山心，长风动旌旃。
君今门下士，良庄满人寰。
与我各相去，何啻一小千。
异时白云邸，仰君分酒钱。
富贵无相忘，勿徒况永叹。